Bergklimuitstappie eindig tragies vir vrou (40)Die klein pers sirkel op die foto dui aan waar die vrou se liggaam gevind is. Foto: Bergklub van Suid-Afrika ŉ 40-jarige vrou is dood toe sy tydens ŉ bergklimuitstappie in die sentrale Drakensberg sowat 25 m ver in ŉ diep, smal kloof ingeval het. Die vrou het Saterdagaand saam met twee vriende in die vallei onder die Gray-pas gekamp, het Gavin Raubenheimer, KwaZulu-Natalse soek-en-redding-sameroeper van die Bergklub van Suid-Afrika, gesê. “Hulle het vroeg Sondagoggend begin om Gray-pas uit te klim. Twee van die vroue het egter nie baie ver geklim nie. Hulle het omgedraai en besluit om te wag vir hul vriendin wat die kruin van die pas wou bereik.” Die vrou wat aanhou klim het, is omstreeks 11:30 die oggend deur ŉ ander groep gesien net toe sy begin het om teen die pas af te klim. “Haar vriende het egter later die dag alarm gemaak toe sy nog nie teruggekeer het nie.” Die weer het Sondagaand begin versleg en dit was tot Dinsdagmiddag mistig en reënerig. ŉ Veldwagter van KwaZulu-Natal-wildlewe se Monk Cowl en drie veldpersoneel het laat Sondagmiddag na die vrou begin soek. “Hulle het deur die nag gesoek. Daar is die volgende oggend ŉ gesamentlike span bestaande uit lede van die KwaZulu-Natal-wildlewe, die Bergklub van Suid-Afrika en die polisie se soek-en-reddingseenheid saamgestel. Vier snuffelhonde is ook vir die soektog ingespan.” Die spanne het te voet vertrek vir die vier uur lange staptog om by die soekarea uit te kom. Volgens Raubenheimer is daar ŉ sekondêre basis by Keith-boskamp onder Grey-pas opgestel. “Die grondspanne het in vyf verskillende areas in mistige toestande gesoek. Teen laat Dinsdag was die vermiste vrou nog nie gevind nie.” Die weer het egter begin opklaar en twee helikopters is ontplooi om met die soektog te help. “Kort hierna is die vrou in ŉ diep, smal kloof opgemerk en dit het geblyk sy het sowat 25 m ver geval. Daar is vermoed dat sy reeds dood was.” Volgens Raubenheimer is die vrou se liggaam Woensdagoggend uit die kloof verwyder.